Vuodesta 2007 asti Kanadan länsirannikolla Brittiläisessä Kolumbiassa on tehty samanlaisia löytöjä, kun merivirrat ovat huuhtoneet rannikolle ihmisjalkoja.

Jalkoja on löytynyt muun muassa Vancouverin saaren rannikolta. EPA/AOP

Tuorein, neljästoista löytö tehtiin viime sunnuntaina, kun Gabriolan saarella kävellyt mies huomasi rannalla tukkien sekaan juuttuneen vaelluskengän, jonka sisällä oli jalka. Asiasta kertoo muun muassa brittilehti The Guardian.

Vaikka löytö oli sarjassaan jo 14., sen erotti 13 aiemmasta löydöstä jalkine, sillä kaikki edelliset jalat on löydetty lenkkitossuista.

Jalkamysteeri ei ole ratkennut yli vuosikymmeneen, mutta monia hurjia spekulaatioita leviää jalkojen alkuperästä. Jalkojen on arveltu olevan peräisin tsunamin tai lento-onnettomuuden uhreilta, tai liittyvän mahdollisesti sarjamurhiin tai järjestäytyneeseen rikollisuuteen.

Aiemmin löytyneistä jaloista kahdeksan on tunnistettu. Tunnistettujen joukossa on kaksi toisilleen kuuluvaa paria.

Edellinen jalka löytyi Vancouverin läheltä viime joulukuussa. Sen todettiin kuuluneen kadonneelle 79-vuotiaalle miehelle, joka oli kotoisin Vancouverista etelään sijaitsevasta Washingtonin osavaltiosta.

Paikallisen kuolemansyyntutkijan viraston mukaan tapauksissa ei ole syytä epäillä rikoksia. Jalat kuuluvat viraston mukaan todennäköisesti henkilöille, jotka ovat onnettomuuksien vuoksi päätyneet veden varaan ja hukkuneet. Jalat ovat irronneet ruumiista luonnollisesti mädäntymisen yhteydessä.